Kolíková, Mária, ministerka spravodlivosti SR (2021-11-12):
Vážené pani poslankyne, vážení páni poslanci, uzavreli sme vlastne týmto, uzatvárame rozpravu k návrhu zákona, ktorým sa menia a dopĺňajú niektoré zákony v súvislosti s treťou vlnou pandémie ochorenia COVID-19. Opatrenia, ktoré sa dostali do tohto návrhu zákona sú kľúčové preto, aby sme mohli zaviesť prísnejšie opatrenia pre ochranu života a zdravia našich ľudí. Odznelo tu naozaj množstvo dezinformácií, neprávd. A je mi veľmi ľúto, že aj medzi poslancami a poslankyňami sú takí ľudia, ktorí úmyselne, a nemôžem povedať, že s dobrým, dobrým úmyslom, ale chápem to ako so zlým úmyslom, šíria nepravdivé informácie medzi ľudí, znepokojujú ich namiesto toho, aby ich motivovali k opatreniam, ktoré ich budú chrániť, vyvolávajú u nich strach, obavu, aby sa predsa len zaočkovali. A šíria popritom množstvo ďalších klamstiev. Čo sa týka samotnej právnej úpravy. Samotná právna úprava vychádza už zo súčasných právnych úprav. Ja reagujem teraz na poslednú, posledný príspevok ohľadom urážok. Právna úprava, ktorá sa tu zavádza ohľadom urážok smerom k zdravotným pracovníkom, nie je nič nové. To už máme súčasťou nášho právneho poriadku. Určite nie je namieste, aby sme urážali zdravotných pracovníkov pri výkone ich činnosti. Vieme, že dochádza k takýmto, takýmto prejavom až násilným. A je určite namieste ich chrániť. Tak neviem, že čo k tomu treba povedať viac. Samozrejme, že pokuta má byť primeraná. To takisto máme súčasťou nášho právneho poriadku. Ak niekto zdravotných pracovníkov urážať nechce, asi sa nemá čoho obávať. Ak ich chce urážať, tak sa má čoho obávať. A potom je to asi v poriadku a je to dobre nastavené. Opakovane tu zaznieva množstvo neprávd k oprávneniam, ktoré smerujú k zamestnancom a k zamestnávateľom. Treba povedať, že čo sa týka zamestnávateľov, samotní zamestnávatelia chcú túto právnu úpravu. Chcú chrániť svojich zamestnancov. Chcú mať svoj nástroj k tomu, aby vedeli, aký je vlastne stav aj ohľadom ich zamestnancov na pracovisku, aby mali zamestnancov zdravých, aby predchádzali ochoreniu. A tiež predchádzali tomu, aby sme mali preplnené nemocnice, aby mohla fungovať ekonomika. A k tomu slúži aj táto právna úprava. Takže divila by som sa, ak by zamestnávatelia prepadli týmto dezinformáciám, ktoré tu zazneli, a nepodporili by túto právnu úpravu. A, naopak, aj z ich vyjadrení nakoniec posledných na najvyššej úrovni s vládou, z posledných dní jednoznačne vyplýva podpora k právnej úprave, ktorú chceme zaviesť. A teraz formálne k návrhom pozmeňujúcim a doplňujúcim k vládnemu návrhu zákona. Bol tu predložený pozmeňujúci návrh poslancov, poslanca pána Slobodu, Kašpera k tomuto vládnemu návrhu zákona. Mám vedomosť, že bol stiahnutý. Nemusím sa ďalej k nemu vyjadrovať. Čo sa týka pozmeňujúceho návrhu poslankyne Moniky Kaveckej k tomuto návrhu zákona, dávam k nemu súhlas. Čo sa týka pozmeňujúceho a doplňujúceho návrhu poslancov, a to pána Svrčeka, pani Hajšelovej, pani Bittó Cigánikovej a pána Krajčího, dávam k nemu súhlas. Ďalej bol tu návrh pána poslanca Blanára k uzneseniu k posilneniu právnej istoty a stability právnych predpisov schvaľovaných a aplikovaných v súvislosti s pandémiou 
COVID-19, k tomu mám potrebu ešte povedať, že platí domnienka ústavnosti a zákonnosti rozhodnutí a, samozrejme, aj ústavnosti zákonov, ktoré prijíma Národná rada, ak sa nepreukáže opak. Takže musím sa priznať, že toto uznesenie považujem za nezmyselné, ale pre formalitu vyjadrujem k nemu jednoznačne nesúhlas. To je toľko. Dovoľujem si vás požiadať, vážené panie poslankyne, vážení páni poslanci, o podporu vládneho návrhu zákona.